TVDH เปิดแผนครึ่งหลังปี 65 ลดต้นทุน-รุกโฮลดิ้งเต็มสูบ ดันผลงานฟื้น!
TVDH มั่นใจผลงานครึ่งหลังปี 65 ฟื้นตัว พร้อมขยายลงทุนธุรกิจใหม่ต่อเนื่อง รุกโฮลดิ้งเต็มสูบ คาดทยอยรับรู้รายได้ธุรกิจไฟเบอร์ออพติก “เฟิร์สไมล์” ราว 24 ลบ./ปี เดินหน้าลดต้นทุน 
TVDH มั่นใจผลงานครึ่งหลังปี 65 ฟื้นตัว รุกโฮลดิ้งเต็มสูบ ขยายลงทุนธุรกิจใหม่ต่อเนื่อง พร้อมเดินหน้าลดต้นทุน
24 ส.ค. 2565

นายทรงพล ชัญมาตรกิจ ประธานเจ้าหน้าที่บริหาร บริษัท ทีวีดี โฮลดิ้งส์ จำกัด (มหาชน) หรือ TVDH เปิดเผยข้อมูลภาพรวมธุรกิจของบริษัทผ่านงาน Opportunity Day จัดโดยตลาดหลักทรัพย์แห่งประเทศไทย (ตลท.) ในวันที่ 24 ส.ค.65 เปิดเผยว่า ในช่วงไตรมาส 2/65 บริษัทฯ มีรายได้จากการขายและบริการ 537.22 ล้านบาท ลดลง 26.40% จากงวดเดียวกันของปี สาเหตุหลักมาจากผลกระทบจากภาวะเศรษฐกิจที่ชะลอตัวลงจากสถาณการณ์ระบาดอย่างต่อเนื่องของโรคโควิด-19 ส่งผลให้คำสั่งซื้อสินค้าลดลงเมื่อเทียบกับปีก่อน
ทั้งนี้นับตั้งแต่ช่วงไตรมาส 3/65 เป็นต้นไป บริษัทเดินหน้าเข้าสู่ธุรกิจโฮลดิ้งเต็มสูบ โดยแบ่งธุรกิจออกเป็น 3 ส่วน ประกอบด้วย ส่วนที่ 1 ธุรกิจเดิม (Organic) ส่วนที่ 2 ธุรกิจ Inorganic โดยจะเน้นลงทุนในเรื่องของเทคโนโลยีที่นำมาต่อยอดสร้างมูลค่าเพิ่มให้กับธุรกิจได้ ซึ่งในอนาคตมีแผนจะเข้าลงทุนใน 5 กลุ่มธุรกิจ ประกอบด้วย ไฟแนนซ์ เทคโนโลยี เฮลท์แคร์ การศึกษา และเอ็นเตอร์เทน ส่วนที่ 3 กลุ่มธุรกิจ 3S ได้แก่ Startup, Social Enterprise และ SME
ขณะที่ก่อนหน้านี้ บริษัทฯ ประสบความสำเร็จอย่างสูงจากการระดมทุนโดยการเสนอขายหุ้นสามัญเพิ่มทุนตามสัดส่วนการถือหุ้น (Right Offering หรือ RO) โดยได้รับเงินจากการระดมทุนในครั้งนี้ประมาณ 800 ล้านบาท ซึ่งบริษัทจะนำเงิน 300 ล้านบาท ไปใช้เพื่อแก้ไขเปลี่ยนแปลงธุรกิจเดิม ส่วนอีก 500 ล้านบาทจะนำไปลงทุนในธุรกิจใหม่ โดยล่าสุดบริษัทฯ ได้ลงทุนใน “เฟิร์สไมล์” ผู้ให้บริการวางระบบไฟเบอร์ออพติก ให้กับเครือข่ายมือถือชั้นนำของประเทศ ซึ่งคาดว่าจะรับรู้รายได้จากธุรกิจนี้ประมาณ 300 ล้านบาท เฉลี่ยรับรู้รายได้ราว 24 ล้านบาท/ปี
อย่างไรก็ดีบริษัทฯ มั่นใจผลดำเนินงานครึ่งปีหลังปี 2565 จะฟื้นตัวอย่างชัดเจนจากการเดินหน้าแผนยุทธศาสตร์ ซูเปอร์ โฮลดิ้ง คัมปานี (Super Holding Company) ด้วยการมุ่งขยายลงทุนธุรกิจใหม่ที่มีศักยภาพ รวมทั้งเพิ่มประสิทธิภาพการควบคุมต้นทุนและค่าใช้จ่ายด้านต่างๆ อย่างต่อเนื่องไม่ว่าจะเป็นการลดต้นทุนมีเดียหรือค่าเช่าเวลาออกอากาศทางช่องทีวีดิจิทัลและทีวีดาวเทียม การลดต้นทุนการผลิต รวมถึงการลดต้นทุนด้านบุคคลากรในองค์กร